###  SYDDANSK UNIVERSITET 9. oktober 2015

 Det humanistiske fakultet GS

Referat af institutledermøde den 9. september 2015.

Til stede var: Dekanen, Lars Grassmé Binderup, Steffen Nordahl Lund, Jesper Carlsen, Anne Jensen, Per Krogh Hansen, Mads Funding, Lisbeth Broegaard Petersen og Gitta Stærmose.

Ad 1. Budgetmodel.

Vicedirektør for Økonomi Nicolai Sørensen, kontorchef Erik Kjær Larsen og specialkonsulent Klaus Thomsen deltog i punktet.

Erik Kjær Larsen gennemgik udkastet til budgetmodel. Der er tale om en rammemodel for rektors fordeling af midler til fakulteterne. Modellen er båret af en incitamentsstruktur hæftet op på universitetets strategi og skulle give et transparent og mere retvisende budgettal. Der er tale om næsten vandtætte skotter mellem undervisning og forskning. Institutlederkredsen stillede spørgsmål til rammemodellen og de forventede principper for fordeling af indtægter og bevillinger. Bestyrelsen behandler udkast til ny budgetmodel på møde den 28. september 2015.

Ad 2. Økonomi.

Specialkonsulent Klaus Thomsen orienterede om budgetudkastet og overslagsårene. Mads Funding oplyste, at der ligger en skjult nedskæring på 13 mio. kr. fra 2018 og frem (bortfald af taksameterforhøjelsen, dimensioneringen og konsekvenser heraf, 2% nedskæring (effektivitetsbesparelse).

Økonomimøder finder sted i uge 39.

Ad 3. Opfølgning på visionsseminar.

Dekanen oplyste, at der som afrunding på visionsseminaret skal lægges en plan for, hvordan humaniora på SDU videreudvikles. Der vil blive holdt temamøder i forlængelse af de diskussioner, der fandt sted på seminaret.

Institutlederkredsen havde en bred drøftelse af, hvordan processen udmøntes, herunder også hvilke kriterier der skal lægges til grund for projekter, der skal nyde fremme i forhold til dimensioneringspuljen. Institutlederne skal senest den 19. oktober 2015 kl. 12.00 melde tilbage, hvilke kriterier der skal lægges til grund for projekternes mulighed for at nyde fremme i forhold til de strategiske midler.

Procesplan udmeldes snarest. Institutråd og studienævn inddrages i processen.

Ad 4. Uddannelser.

1. Det fremgår af akkrediteringsbekendtgørelsen § 19, at der er nye muligheder for at sammenlægge uddannelser uden prækvalifikation.

Lisbeth Broegaard Petersen redegjorde for muligheden for sammenlægning af uddannelser uden prækvalifikation.

1. Specialer.

Lisbeth Broegaard Petersen redegjorde for udkast til nye fælles regler for vejledningsomfang, der vil blive behandlet på Uddannelsesrådets møde den 10. september. Regler indarbejdes i Vademecum for udarbejdelse af studieordninger.

Institutlederkredsen drøftede udkastet og tilsluttede sig den foreslåede vejledningsnorm for specialer: BA (6 timer) og KA (10 timer).

 Institutlederkredsen tilsluttede sig herudover forslag om fælles fakultære retningslinier for studerendes feedback på specialer (efter bortfald af udtalelse), d.v.s. 30 minutter.

1. Inddragelse af studerende i forskningsgrupper/-projekter.

Lisbeth Broegaard præciserede, at det fortsat er muligt, at ”forskerpraktik” indgår som en del af det projektorienterende forløb. Studienævnet vil dog skulle godkende dette som et selvstuderet emne og må i det konkrete tilfælde dispensere fra reglen om, at der indgår et projektorienteret forløb i uddannelsen, som så erstattes af det selvstuderede emne. Den studerendes formål med ”forskerpraktikken” skal være tydelig og kan ikke være forskningsprojektets formål.

Ad 5. Stillinger

1. Antal publikationer fra ansøgere til ph.d.-stipendier.

Institutlederkredsen besluttede, at antallet af publikationer for ansøgere til ph.d.-stipendier fastsættes til op til 2 af de mest relevante værker.

1. Implementering af nye regler i forbindelse med krav om antal kvalificerede ansøgere og procedure i forbindelse hermed.

Institutlederkredsen drøftede implementeringen af de nye regler.

1. Opslag af ph.d.-stipendier. Forslag om forårs- og/eller en efterårsdato for opslag af stipendier på humaniora.

Institutlederkredsen drøftede udspillet, der rettes til i forhold til de faldne bemærkninger. Udsendes til skriftlig kommentering.

Ad 6. Nyt fra

Dekanen orienterede om studiefremdriftsreform, taxameteranalyse og SDU’s visuelle design.

Institutlederne orienterede om eksterne forskningsansøgninger, stillingsbesættelser, direktionsbesøg i Slagelse, forslag til ny cand.it. i Big Data mm.

Ad 7. Eventuelt.

Institutlederne er ved mail af 10. august blevet bedt om at sondere i deres respektive bagland, om der fortsat er interesse i dekanens julearrangement. Sonderingen har vist, at et flertal af medarbejderne ønsker at blive i deres lokale miljøer. Dekanens julearrangement vil derfor ikke blive holdt.

Per Krogh Hansen problematiserede, at man ved at lukke for 2. runde optaget (BA) samtidig har lukket for muligheden for at skifte fag.

SDU har haft oversættelse- og sproglig revisionsopgaver i udbud, der har resulteret i, at der er indgået aftale med EasyTranslate A/S. Denne aftale træder i kraft pr. 15. september 2015 og medfører, at der efter denne dato ikke længere må anvendes andre leverandører end EasyTranslate A/S.

Institutlederkredsen gav udtryk for stor bekymring med indgåelse af denne aftale. Der vil være fokus på kvaliteten af og tilfredsheden med udførelsen af oversættelse- og sproglig revisionsopgaver.

Med venlig hilsen

Simon Møberg Torp

dekan